Sportster sê jammer ná jaagtogArgieffoto Die sportster wat Maandagoggend in hegtenis geneem is toe hy glo vinniger as 220 km/h in Johannesburg gejaag het, het om verskoning gevra vir sy optrede. Maroela Media het vroeër berig Happy Quinton Jele, ŉ sokkerspeler vir Orlando Pirates, is in die vroeë oggendure op die M1-snelweg naby Sandton vasgetrek waar hy volgens die owerhede in ŉ 135i BMW teen ŉ gemiddelde spoed van 223 km/h in ŉ 120 km/h-sone gejaag het. “Toe verkeersbeamptes daarin kon slaag om hom te stop, het hy beweer hy was op pad na sy siek kind toe,” het Busaphi Nxumalo, woordvoerder van die Gautengse verkeerspolisie, gesê. “Daar is later vasgestel dat dié inligting onwaar is en net ŉ verskoning was.” Jele is kort daarna in hegtenis geneem en na die Sandton-polisiestasie geneem waar hy formeel van roekelose en nalatige bestuur asook ŉ spoedoortreding aangekla is. Hy is later op borgtog vrygelaat. Jele het Maandagaand in ŉ verklaring erken hy is in hegtenis geneem nadat hy teen ŉ hoë spoed gery het. “Ek wil opreg om verskoning vra vir my roekelose optrede en dat ek Orlando Pirates se naam in oneer gebring het,” lui die verklaring. “Ek neem volle verantwoordelikheid vir my optrede. Ek het geen verskoning vir my optrede nie en hoop die klub, aanhangers en publiek aanvaar my verskoning want ek weet ek het ŉ klomp mense teleurgestel.”